
Poreč, 24. studenog 2025.

- SREDSTVIMA JAVNOG INFORMIRANJA

Cabernet Sauvignon & plava riba, s ljubavlju
Održana treća večera manifestacije u restoranu Al Penon
U restoranu Al Penon u idiličnoj uvali Santa Marina sinoć je održana treća večera eno-gastronomskog ciklusa “Cabernet Sauvignon & plava riba, s ljubavlju”. Nakon dvije iznimno uspješne i rasprodane večeri, manifestacija je i ovoga puta okupila brojne poklonike autentičnih istarskih okusa, plave ribe i biranih Cabernet Sauvignona iz hrvatskih vinskih regija.
Večer je otvorena aperitivom Ružica Vinodola 2023, brut vinarije Pavlomir iz Novog Vinodolskog, uz koji je započelo druženje u toplom i mediteranskom ambijentu restorana Al Penon.
Pod kulinarskim vodstvom chef-a Davida Skoke, gosti su uživali u pažljivo osmišljenom meniju koji je naglašavao raznolikost i ljepotu plave ribe te njenu harmoniju s Cabernet Sauvignonom. Prvi slijed, millefoglie sa sardelama i tapenadom, sljubljen je s Roseom 2024 vinarije Radovan, koji je svojom svježinom savršeno zaokružio ovaj moderno interpretirani klasični okus Mediterana.
Slijedili su njoki s dimljenim lucem, uz koje je poslužen izrazito aromatičan Cabernet Sauvignon 2022 vinarije Cattunar, naglašavajući bogatstvo i toplinu jela. Treći slijed, škombro confit s peštanom melancanom, pratio je elegantni i kompleksni Cabernet Sauvignon 2019 vinarije Anđelo Brčić, čime je zaokružen savršen spoj lokalnih sastojaka i vrhunskih vina.
Za završetak večeri, desertna kombinacija čokolade, smokava i mendula sljubljena je s Cabernet Sauvignonom 2024 od prosušenog grožđa vinarije Apolitico, pružajući nezaboravnu završnu notu ovog eno-gastronomskog putovanja.
Večer je moderirao sommelier Emil Perdec, ističući kroz predstavljanje sljedova važnost valorizacije sorte Cabernet Sauvignon, njezine raznolikosti i potencijala u mediteranskom kontekstu, kao i jedinstvenu ulogu plave ribe u održivoj gastronomiji.
Manifestacija “Cabernet Sauvignon & plava riba, s ljubavlju” nastavlja se 28. studenog u restoranu Bookon (Valamar, Funtana), dok će završna večera biti održana 5. prosinca u restoranu Spinnaker u Poreču.
Informacije o rezervacijama, menijima i preostalim večerama dostupne su na službenoj stranici Turističke zajednice Grada Poreča. Sve večere započinju u 19 sati.

